text: Lille fald i huspriser i Sydjylland
  20 december 2010 kl. 11.12
  Sydjylland er bagefter med huspriserne. På landsplan er priserne på enfamilieshuse steget med 3,4 pct. det seneste år. Sydjylland tegner sig for et fald på 0,6 pct. 
  Det seneste år har også budt på lidt længere handelstider og større prisnedslag for enfamilieshuse i området. Det viser en ny boligmarkedsstatistik, som Dansk Ejendomsmæglerforening offentliggør i dag mandag sammen med Realkreditrådet, Finansrådet og Realkreditforeningen.
   
  - Sydjylland har i særlig grad været præget af, at der forholdsmæssigt har været mange fyringer, og at køberne af samme årsag holder sig lidt tilbage. Det gør sig især gældende i det sønderjyske område og lidt mindre i trekantsområdet og omkring Esbjerg. Ser man over året, er prisudviklingen i Sydjylland næsten status quo, men sidste kvartal har udviklet sig med et lidt større fald, og det er især i det sønderjyske, faldet er sket, siger Stig Aaes Jensen, der er kredsformand for DE i Sydjylland.
  